Diari Oficial de la Generalitat Valenciana


Sumari del DOGV 431, del 22-09-1986 (1986/807217)

CIRCULAR 1/1986, de 27 d'agosto de 1986, de la Direcció General de Política Financera, de la Conselleria d'Economia i Hisenda, sobre Publicitat de les Cooperatives de Crèdit de la Comunitat Valenciana.
---------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc//1986/08/27/1/dof/vci/html**

### Dades del document

Número de DOGV
:   431

Data del DOGV
:   22-09-1986

Secció del DOGV
:   ALTRES DISPOSICIONS

Número del document
:   1986/807217


Data del document
:   27-08-1986

Organisme emissor
:   Conselleria d'Economia i Hisenda

Tipus de document
:   Anunci

Anàlisi jurídica

Circular 1/1986, de 27 d'agost de 1986, de la Direcció General de Política Financera, de la Conselleria d'Economia i Hisenda, sobre publicitat de les Cooperatives de Crèdit de la Comunitat Valenciana.  
L'article sisé, apartat segon, del Decret 8/1986, de 10 de febrer, estableix que la Conselleria d'Economia i Hisenda coneixerà, prèviament a la seua difusió, sobre els projectes i pressuposts de publicitat de les Cooperatives de Crèdit de la Comunitat Valenciana.   
La raó que avala aquesta actuació administrativa consisteix en la necessitat que la publicitat financera responga a les especificacions de veracitat i d'adequació dels continguts a l'operació a què hom es refereix. Aquesta veracitat, que resulta un evident benefici per a l'estalviador pel fet de difondre amb exactitud les condicions d'aquesta operació, exigeix el previ coneixement per part d'aquesta Conselleria. La protecció dels clients d'aquestes entitats és encara més necessària quan aquesta publicitat consisteix en dades sobre rendiment, revaloritzacions, liquiditat, seguretat i altres característiques que puguen ser essencials per a la presa de decisió per part del públic.   
Per atènyer aquesta finalitat, i a fi de poder realitzar l'estudi previ dels projectes de les campanyes de publicitat amb les garanties suficients, cal establir un procés de normalització i unificació de la documentació a remetre. El sistema de control que propugna el Decret de Cooperatives de Crèdit, que desenvolupa aquesta Circular, està basat en el coneixement previ de la publicitat, obviant el tràmit de l'autorització expressa. Aquest procediment permet una gran fluïdesa d'actuació, atés que tan sols és necessària la comunicació amb l'entitat sol·licitant en els casos en què no hi haja conformitat amb els continguts proposats, entenent-se com autorització tàcita el silenci administratiu.   
En virtut de les consideracions anteriors, aquesta Direcció General dicta les normes següents:   
Primera. Projectes subjectes a autorització.   
Hom sotmet al règim d'autorització prèvia tota activitat publicitària de les Cooperatives de Crèdit Valencianes que estiga relacionada amb les seues operacions actives, passives i de serveis ofertades al públic, divulgades per qualsevol mitjà de comunicació social.   
Segona. Contingut del projecte publicitari.   
Els continguts publicitaris en totes les manifestacions observaran una ètica rigorosa i s'atendran a la normativa vigent sobre la matèria, i no podran presentar-se ofertes de manera falsejada, incompleta o equívoca. Tampoc no seran admissibles aprensions o imatges que suposen comparacions amb campanyes paregudes realitzades per altres entitats financeres.   
La publicitat proposada no podrà presentar falsament o tendenciosa les característiques de les operacions així com les dades economico-financeres que, si escau, hom incloga. Hom entén per tendenciós l?omissió de dades que, de ser conegudes, podrien alterar substancialment la decisió del públic.   
La publicitat fonamentada en estimacions o previsions de futur haurà de basar-se en unes prudents espectatives de l'evolució dels mercats i del desenvolupament probable dels negocis, i haurà de limitar clarament les dades i proposicions certes d'aquelles que es recolzen tan sols en expectatives.   
Tercera Documentació a remetre.   
La documentació a remetre, juntament amb l'escrit de sol·licitud, a la Direcció General de Política Financera serà, amb caràcter general, aquesta:   
1. Certificació on figurarà el cost pressupostat de la campanya publicitària.   
2. Un exemplar dels esbossos i textos emprats en la campanya per a la seua difusió (models dels anuncis, cartells, fullets, circulars, textos, guions, etc.).   
En cas que les mides dels esbossos publicitaris que s'hagen de remetre siguen superiors a les mides del foli, hom trametrà còpies reduïdes dels originals, amb dimensions que no sobrepassen aquestes mides.   
La Direcció General de Política Financera podrà sol·licitar, a títol particular i amb caràcter confidencial, totes les dades complementàries que considere convenient.   
Quarta Termini per a la concessió de l'autorització.   
Si en el termini de quinze dies, comptats des l'entrada de la documentació en la Direcció General de Política Financera, no sorgeix cap objecció per part d'aquesta, hom considerarà autoritzada la difusió.   
El termini de quinze dies hom el considerarà interromput si se sol·licitassen noves dades per part d'aquesta Direcció General. A partir de la recepció d'aquestes, hom reprendrà el còmput del temps esmentat.   
L'autorització atorgada, expressa o tàcita, tindrà una validesa de sis mesos. Les prorrogues d'aquesta es sol·licitaran amb quinze dies d'antelació respecte de la data de venciment, sempre i quan hom acredite que no han estat variades les dades i circumstàncies que motivaren l'aprovació.   
Cinquena Revocació de l'autorització.   
Si durant el període de validesa de l'autorització es produïen fets o circumstàncies que puguessen suposar un canvi fonamental en el contingut de la publicitat, aquestes alteracions hauran de ser comunicades immediatament a aquesta Direcció General, la qual podrà, si s'escau, revocar l'autorització atorgada. També podrà acordar la revocació quan arriben al seu coneixement nous elements de juí que alteren substancialment les bases sobre les quals s'atorgà l'autorització, sense perjuí, si s'escau, de les responsabilitats que hom puga exigir per omissió o inexactitud de les dades aportades.   
Sisena Inclusió de la constància del coneixement.   
En els anuncis, cartells, fullets, circulars, pel·lícules i altres mitjans de difusió emprats, serà obligatori fer constar en caràcters llegibles l?expressió «Amb el coneixement de la Conselleria d'Economia i Hisenda de la Generalitat Valenciana», seguida de la data en què es compliren els quinze dies des de la recepció per part d'aquesta Direcció General.   
Setena Responsabilitat de la Generalitat.   
L'autorització atorgada mai no implicarà una garantia de la Generalitat Valenciana front als inversionistes respecte de la rendibilitat, plusvàlua, seguretat, liquiditat o bona fi de la inversió.   
València, 27 d'agost de 1986.- El Director General de Política Financera: Josep Miquel Carcelén i Conesa.


Còpia Permalink ELI